การคิดคำนวณ ภาษีเงินได้บุคคลธรรมดา ประจำปีภาษี
การยื่นแบบเสียภาษีเงินได้บุคคลธรรมดาประจำปีภาษี 2559 (ภ.ง.ด.90 และ ภ.ง.ด.91) สามารถยื่นแบบเสียภาษีได้ที่สำนักงานสรรพากรพื้นที่สาขาทุกแห่ง ท่านใดที่มีรายการลดหย่อนและยกเว้นภาษีหลายรายการ การคิดคำนวณภาษีต้องรอบคอบสักนิด จะได้ไม่ผิดพลาด&nbsp; แนะนำยื่นแบบเสียภาษีผ่าน www.rd.go.th&nbsp; สะดวก รวดเร็ว ไม่เสียค่าใช้จ่าย โปรแกรมช่วยคิดคำนวณภาษีให้ โอกาสผิดพลาดแทบไม่มี เว้นแต่ กรอกข้อมูลไม่ถูกต้อง ผลลัพธ์ที่ได้จะไม่ถูกต้องไปด้วย
20 ม.ค. 2560

การยื่นแบบเสียภาษีเงินได้บุคคลธรรมดาประจำปีภาษี 2559 (ภ.ง.ด.90 และ ภ.ง.ด.91) สามารถยื่นแบบเสียภาษีได้ที่สำนักงานสรรพากรพื้นที่สาขาทุกแห่ง ท่านใดที่มีรายการลดหย่อนและยกเว้นภาษีหลายรายการ การคิดคำนวณภาษีต้องรอบคอบสักนิด จะได้ไม่ผิดพลาด  แนะนำยื่นแบบเสียภาษีผ่าน www.rd.go.th  สะดวก รวดเร็ว ไม่เสียค่าใช้จ่าย โปรแกรมช่วยคิดคำนวณภาษีให้ โอกาสผิดพลาดแทบไม่มี เว้นแต่ กรอกข้อมูลไม่ถูกต้อง ผลลัพธ์ที่ได้จะไม่ถูกต้องไปด้วย
วิธีการคิดคำนวณภาษีเงินได้บุคคลธรรมดาประจำปีภาษี มี 2 วิธี สรุปได้ดังนี้
วิธีที่ 1 คำนวณภาษีจากฐานเงินได้สุทธิ  ตามมาตรา 48(1) แห่งประมวลรัษฎากร  กำหนดให้ผู้เสียภาษีนำเงินได้พึงประเมินทุกประเภท (เงินได้ฯ ตามมาตรา 40(1)-(8) แห่งประมวลรัษฎากร) ที่ได้รับทั้งปี หักออกด้วย ค่าใช้จ่ายและค่าลดหย่อน เหลือเท่าใด เป็นเงินได้สุทธิ  แล้วนำเงินได้สุทธิไปคำนวณภาษีตามบัญชีอัตราภาษีเงินได้บุคคลธรรมดา จะได้จำนวนภาษีต้องชำระ สำหรับปีภาษี 2559  เงินได้สุทธิ  150,000  บาทแรก ได้รับยกเว้นภาษี,  เสียภาษีอัตราร้อยละ 5  สำหรับเงินได้สุทธิที่เกินกว่า  150,000  บาท แต่ไม่เกิน 300,000  บาท,  ร้อยละ  10  สำหรับเงินได้สุทธิที่เกินกว่า  300,000  บาท แต่ไม่เกิน 500,000  บาท, ร้อยละ  15  สำหรับเงินได้สุทธิที่เกินกว่า  500,000  บาท แต่ไม่เกิน 750,000  บาท,  ร้อยละ  20 สำหรับเงินได้สุทธิที่เกินกว่า  750,000  บาท แต่ไม่เกิน 1,000,000  บาท,  ร้อยละ  25  สำหรับเงินได้สุทธิที่เกินกว่า 1,000,000  บาท แต่ไม่เกิน 2,000,000  บาท,  ร้อยละ  30  สำหรับเงินได้สุทธิที่เกินกว่า  2,000,000  บาท แต่ไม่เกิน 4,000,000  บาท และร้อยละ  35  สำหรับเงินได้สุทธิที่เกินกว่า  4,000,000  บาทขึ้นไป
วิธีที่  2 คำนวณภาษีจากฐานเงินได้พึงประเมิน  ตามมาตรา 48(2)  แห่งประมวลรัษฎากร  กำหนดให้ผู้เสียภาษีที่มีเงินได้พึงประเมินตามมาตรา 40(2)-(8) แห่งประมวลรัษฎากร ที่ได้รับได้พึงประเมินทั้งปี ตั้งแต่  60,000  บาทขึ้นไป  นำเงินได้พึงประเมิน (ยังไม่ได้หักรายจ่ายและค่าลดหย่อน) ที่ได้รับในปีภาษี ไปคำนวณภาษีในอัตราร้อยละ 0.50  จะได้จำนวนภาษีต้องชำระ  หากคำนวณแล้วมีจำนวนภาษีต้องชำระไม่เกิน  5,000 บาท  ไม่ต้องเสียภาษีวิธีนี้  การคำนวณวิธีนี้จะเสียภาษีต่อเมื่อมีเงินได้พึงประเมินเกินกว่า  1  ล้านบาทขึ้นไป
อย่างไรก็ตาม การคิดคำนวณวิธีที่ 2  ถึงแม้จะมีเงินได้พึงประเมินไม่เกิน  1  ล้านบาท  ผู้เสียภาษียังคงต้องนำเงินได้พึงประเมินตามมาตรา 40(2)-(8) แห่งประมวลรัษฎากรไปคิดคำนวณภาษีตามวิธีที่ 1  แล้วนำภาษีต้องชำระมาเปรียบเทียบกับภาษีต้องชำระในวิธีที่ 2 วิธีใดมีจำนวนภาษีต้องชำระมากกว่า ให้ชำระภาษีตามวิธีนั้น
ตั้งแต่ปีภาษี  2555  เป็นต้นมา การยื่นรายการเสียภาษีเงินได้บุคคลธรรมดาของสามีและภรรยาที่มีเงินได้พึงประเมินทั้งคู่  แต่ละฝ่ายสามารถแยกยื่นแบบเสียภาษีในนามของตนเองได้  หรือนำเงินได้พึงประเมินทั้งหมด หรือนำเงินได้พึงประเมินตามมาตรา 40(2)-(8) แห่งประมวลรัษฎากรไปรวมคำนวณภาษีกับฝ่ายใดฝ่ายหนึ่งได้ วิธีใดเหมาะสมกับตนเองก็ใช้วิธีนั้น แต่ต้องเป็นไปตามหลักเกณฑ์ที่กฎหมายกำหนด
สัปดาห์หน้าเป็นเรื่องเกี่ยวกับการหักค่าใช้จ่ายของเงินได้พึงประเมินตามมาตรา 40(1)-(8)  แห่งประมวลรัษฎากร แต่ละประเภทเงินได้พึงประเมินหักค่าใช้จ่ายได้หรือไม่ หากหักได้ หักได้มากน้อยเท่าใด  และเงินได้พึงประเมินประเภทใดที่กฎหมายไม่ให้หักค่าใช้จ่าย  
สวัสดีครับ